作者:李白
標題:留別廣陵諸公
內容:憶昔作少年，結交趙與燕。金羈絡駿馬，錦帶橫龍泉。寸心無疑事，所向非徒然。晚節覺此疏，獵精草太玄。空名束壯士，薄俗棄高賢。中回聖明顧，揮翰淩雲煙。騎虎不敢下，攀龍忽墮天。還家守清真，孤潔勵秋蟬。煉丹費火石，採藥窮山川。臥海不關人，租稅遼東田。乘興忽複起，棹歌溪中船。臨醉謝葛強，山公欲倒鞭。狂歌自此別，垂釣滄浪前。